১১ জন ব্যাটিং করল, তাও ভারতকে হারাতে পারল না বাংলাদেশ!

ওয়েব ডেস্ক: ভারতের ব্যাটিং লাইনআপকে যেভাবে কিছুটা হলেও চাপে ফেলেছিল বাংলাদেশি বোলাররা, সেভাবে ভারতের আগুন বোলিংয়ের সামনে যেন দাঁড়াতেই পারল না বাংলাদেশের ব্যাটাররা। শুরু থেকেই উইকেটের পতন। দুজন ছাড়া বাকিরা সবাই এক ডিজিটের স্কোরে আউট। ভারতকে হারিয়ে এশিয়া কাপে (Asia Cup 2025) গর্জনের স্বপ্ন অপাতত অধরাই থেকে গেল বাংলাদেশের বাঘেদের। ৪১ রানে এশিয়া কাপের সুপার ফোরের ম্যাচ (India Vs Bangladesh) হারল তারা। সেই সঙ্গে এগিয়ে চলল ভারতের বিজয়রথ।

টসে হেরে প্রথমে ব্যাট করতে নেমে অভিষেক শর্মা আগুন ঝরালেন শুরু থেকেই। ৩৭ বলে করলেন ৭৫ রান। ২০০-র বেশি স্ট্রাইক রেট। এশিয়া কাপের এখনও পর্যন্ত সর্বোচ্চ রান স্কোরার এই তরুণ বাঁ হাতি ব্যাটার। আগের ম্যাচে রান পেলেও এই ম্যাচে ২৯-এর বেশি রান এল না শুভমন গিলের খাতায়। এদিন শিবম দুবেকে উপরে পাঠিয়েও তেমন লাভ হয়নি। মাত্র ২ করেন তিনি। তাঁর জায়গায় তিলক বর্মাও এদিন ফ্লপ। ৫ রান আসে তাঁর খাতায়। সূর্যকুমার যাদব এই ম্যাচেও রান পেলেন না। ১১ বলে ৫ করে মুস্তাফিজুরের শিকার হন তিনি। তবে শেষদিকে ফের রান পেলেন হার্দিক পান্ডিয়া। ২৯ বলে ৩৮ করেন তিনি। অক্ষর প্যাটেল করেন ১০। শেষমেশ ২০ ওভারে ভারতের স্কোর গিয়ে দাঁড়ায় ৬ উইকেটে ১৬৮।

আরও পড়ুন: ক্রিকেট থেকে নির্বাসিত হল আমেরিকা!

জবাবে ব্যাট করতে নেমে শুরু থেকেই উইকেট খোয়াতে থাকে বাংলাদেশ। শুরুতেই জসপ্রীত বুমরার শিকার হন তানজিদ হাসান। ১ রানে আউট হন তিনি। সাইফ হাসান লড়াকু ইনিংস খেলে ৬৯ করেন। তিনি নম্বরে নেমে পারভেজ হোসেন ইমন করেন ২১। তারপর থেকে আর কেউই দাঁড়াতে পারেননি। এদিন ভারতের হয়ে ৩ উইকেট নেন কুলদীপ যাদব। ২ উইকেট নেন জসপ্রীত বুমরা ও বরুণ চক্রবর্তী। ১ টি করে উইকেট নেন অক্ষর প্যাটেল ও তিলক বর্মা। বাংলাদেশের ব্যাটিং ১৯.৩ ওভারেই শেষ হয়ে যায় ১২৭ রানে।

এই ম্যাচ জিতে এশিয়া কাপে নিজেদের ‘অনবিটেন’ তকমা বজায় রাখল টিম ইন্ডিয়া। সেই সঙ্গে চুরমার হল বাংলাদেশের স্বপ্ন, যা সেদেশের ক্রিকেটপ্রেমীরা হামেশাই দেখে থাকেন। আর ভারত আরও একবার প্রমাণ করল, কেন তাঁরা টি-২০ ফরম্যাটে এতটা ভয়ঙ্কর, কেন তাঁরা এশিয়া কাপের ফেভারিট।